ROZHODNUTIE RADY
z 9. júna 2009,
ktorým sa vymenúva sudca Súdu pre verejnú službu Európskej únie
(2009/474/ES, Euratom)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 225a,
so zreteľom na Zmluvu o založení Európskeho spoločenstva pre atómovú energiu, a najmä na jej článok 140b,
keďže:
(1)
Súd pre verejnú službu Európskej únie (ďalej len „súd pre verejnú službu“) bol zriadený rozhodnutím Rady 2004/752/ES, Euratom (1). Uvedeným rozhodnutím sa na tento účel doplnila príloha k Protokolu o štatúte Súdneho dvora (ďalej len „príloha I k štatútu Súdneho dvora“).
(2)
Rada svojím rozhodnutím 2005/150/ES, Euratom (2) stanovila podmienky a spôsoby upravujúce predkladanie a preskúmanie prihlášok na účely vymenovania sudcov Súdu pre verejnú službu tak, ako to ustanovuje článok 3 ods. 2 prílohy I k štatútu Súdneho dvora.
(3)
Rada svojím rozhodnutím 2005/49/ES, Euratom (3) stanovila pravidlá upravujúce činnosť výboru ustanoveného v článku 3 ods. 3 prílohy I k štatútu Súdneho dvora (ďalej len „výbor“).
(4)
Po odstúpení jedného zo sudcov súdu pre verejnú službu sa 6. marca 2009 (4) uverejnilo verejné výberové konanie na vymenovanie sudcu súdu pre verejnú službu na obdobie od 1. septembra 2009 do 31. augusta 2015.
(5)
Výbor zasadal 26. marca, 7. mája, 25. a 26. mája 2009. Výsledkom jeho zasadnutí je stanovisko a zoznam, ktoré sa ustanovujú v článku 3 ods. 4 prílohy I k štatútu Súdneho dvora.
(6)
V súlade s článkom 225a štvrtým odsekom Zmluvy o ES a článkom 140b štvrtým odsekom Zmluvy o Euratome sudcov súdu pre verejnú službu vymenúva Rada.
(7)
Je preto potrebné vymenovať jednu osobu z osôb zo zoznamu stanoveného v článku 3 ods. 4 prílohy I k štatútu Súdneho dvora, pričom sa dbá na vyrovnané zloženie súdu na čo možno najširšom zemepisnom základe spomedzi štátnych príslušníkov členských štátov a s ohľadom na zastúpenie vnútroštátnych právnych systémov tak, ako sa to stanovuje v článku 3 ods. 1 prílohy I k štatútu Súdneho dvora.
ROZHODLA TAKTO:
Článok 1
Týmto sa pani Maria Isabel ROFES i PUJOL vymenúva za sudkyňu Súdu pre verejnú službu Európskej únie na obdobie šiestich rokov od 1. septembra 2009 do 31. augusta 2015.
Článok 2
Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
Článok 3
Toto rozhodnutie sa uverejní v Úradnom vestníku Európskej únie.
V Luxemburgu 9. júna 2009